ກະຊວງ ຍທຂ ຈັດປາຖະກະຖາ 61 ປິ ແຫ່ງການກຳເນີດ ແລະ ເຕີບໃຫຍ່ຂະຫຍາຍຕົວຂອງສະຫະພັນກຳມະບານລາວ.
ເພື່ອເປັນການ ສະເຫຼີມສະຫຼອງ 61 ປີ ແຫ່ງການເຕີບໃຫຍ່ຂະຫຍາຍຕົວ ຂອງອົງການຈັດຕັ້ງກຳມະບານລາວ, ໃຫ້ມີເນື້ອໃນ ມີຄວາມໝາຍສຳຄັນຢ່າງເລີກເຊິ່ງ, ກ້ວາງຂວາງ ທົ່ວສະມາຊິກກຳມະບານ, ຊົນຊັ້ນກຳມະກອນ ແລະ ຊາວຜູ້ອອກແຮງງານລາວບັນດາເຜົ່າ. ຍ້ອນເຫັນໄດ້ເຖິງວັນສໍາຄັນດັ່ງກ່າວ, ໃນຕອນເຊົ້າຂອງວັນທີ 16 ມີນາ 2016, ຢູ່ທີ່ຫ້ອງປະຊຸມໃຫຍ່ກະຊວງ ຍທຂ ໄດ້ຈັດປາຖະກະຖາວັນສ້າງຕັ້ງອົງການກຳມະບານລາວ ຄົບຮອບ 61 ປິ ຂຶ້ນ, ໃຫ້ກຽດປາຖະກະຖາໂດຍ ສະຫາຍ ແສງດາວວີ ກັດຕິຍະສັກ, ຄະນະບໍລິຫານງານສູນກາງສະຫະພັນກຳມະບານລາວ, ປະທານສະຫະພັນກຳມະບານກະຊວງ, ຮອງຫົວໜ້າກົມຈັດຕັ້ງ ແລະ ພະນັກງານ; ເປັນກຽດເຂົ້າຮ່ວມມີບັນດາທ່ານຮອງຫົວໜ້າກົມ, ສະຖາບັນ, ກອງ, ຄະນະກຳມະບານກະຊວງ, ບັນດາຄະນະລັດວິສາຫະກິດອ້ອມຂ້າງກະຊວງ ຍທຂ ແລະ ສະມາຊິກກຳມະບານ.
ໃນການປາຖະກະຖາຄັ້ງນີ້ ສະຫາຍ ແສງດາວວີ ກັດຕິຍະສັກ ໄດ້ຍົກໃຫ້ເຫັນເຖິງປະວັດ ການກຳເນີດ ແລະ ເຕີບໃຫຍ່ຂະຫຍາຍຕົວຂອງສະຫະພັນກຳມະບານລາວ(1 ກຸມພາ 1956 - 1 ກຸມພາ 2016), ການເຄື່ອນໄຫວຂອງສະຫະພັນກຳມະບານລາວ ໃນແຕ່ລະໄລຍະທີ່ຜ່ານມາ, ໂດຍສະເພາະແມ່ນຜົນງານຂອງສູນກາງສະຫະພັນກຳມະບານລາວ ທີ່ຍາດມາໄດ້ໃນແຕ່ລະໄລຍະ ເຊິ່ງເຫັນວ່າ ຊົນຊັ້ນກຳມະກອນ ແລະ ຊາວຜູ້ອອກແຮງງານລາວໄດ້ເຕີບໃຫຍ່ຂະຫຍາຍຕົວ ແລະ ເປັນກຳລັງແຮງຫຼັກແຫຼ່ງຕົ້ນຕໍແຫ່ງການຜະລິດຂອງລະບອບໃໝ່, ສະຫະພັນກຳມະບານລາວທົ່ວປະເທດ, ໄດ້ເຄື່ອນໄຫວປະກອບສ່ວນໃນການຈັດຕັ້ງຜັນຂະຫຍາຍມະຕິກອງປະຊຸມໃຫຍ່ ຄັ້ງທີ IX ແລະ X ຂອງພັກ ແລະ ແຜນພັດທະນາເສດຖະກິດ-ສັງຄົມ 5 ປີ ແຫ່ງລັດ ຄັ້ງທີ VII ແລະ ຄັ້ງທີ VIII ໂດຍມີໝາກຜົນທີ່ປະຈັກຕາໃນຫຼາຍດ້ານເຊັ່ນ: ກົງຈັກການຈັດຕັ້ງສະຫະພັນກຳມະບານລາວທົ່ວປະເທດໄດ້ມີການຂະຫຍາຍຕົວຢ່າງຕໍ່ເນື່ອງ ແລະ ນັບມື້ເພີ່ມຂື້ນທາງດ້ານປະລິມານ ແລະ ຄຸນນະພາບ, ຊຶ່ງມາເຖີງປະຈຸບັນທົ່ວປະເທດ, ສະຫະພັນກຳມະບານແຕ່ລະຂັ້ນກໍ່ໄດ້ສຸມໃສ່ປັບປຸງລະບົບການຈັດຕັ້ງຂອງຕົນ ຕິດພັນກັບວຽກງານ 3 ສ້າງ, ຕິດພັນກັບການຂະຫຍາຍຕົວຂອງອົງການຈັດຕັ້ງພັກ-ລັດ ແລະ ກັບໜ່ວຍແຮງງານຕ່າງໆນັບທັງພາກລັດ ແລະ ເອກະຊົນ, ໄດ້ເຮັດໃຫ້ລະບົບການຈັ້ດຕັ້ງ ແລະ ການຄຸ້ມຄອງວຽກງານກຳມະບານເຂົ້າສູ່ລະບົບດີຂື້ນເປັນກ້າວໆ. ປະຈຸບັນໃນທົ່ວປະເທດມີແຮງງານທີ່ມີວຽກເຮັດງານທຳ(ແຮງງານໃນລະບົບ) 551,254 ຄົນ. ໃນນັ້ນເປັນລັດຖະກອນ 161,527 ຄົນ. ເປັນແຮງງານພາກວິສາຫະກິດ 389,727 ຄົນ. ຍິງ 170,756 ຄົນ. ມີຫົວໜ່ວຍແຮງງານທັງໝົດ 45,274 ແຫ່ງໃນທົ່ວປະເທດ. ພ້ອມດຽວກັນນັ້ນ ທ່ານ ປະທານສະຫະພັນກຳມະບານກະຊວງ ຍັງໄດ້ຍົກໃຫ້ເຫັນ ຜົນສຳເລັດຂອງກອງປະຊຸມໃຫຍ່ ຜູ້ແທນສະຫະພັນກຳມະບານລາວທົ່ວປະເທດ ຄັ້ງທີ VII, ມະຕິກອງປະຊຸມໃຫຍ່ ຜູ້ແທນສະຫະພັນກຳມະບານລາວທົ່ວປະເທດ ຄັ້ງທີ VII ວັນທີ 14-16 ຕຸລາ 2015, ທິດທາງໜ້າທີ່ຂອງສະຫະພັນກຳມະບານ ກະຊວງໂຍທາທິການ ແລະ ຂົນສົ່ງ ໃນ 5ປີ ຕໍ່ໜ້າ ແຕ່ປີ 2016-2020, ແຜນຍຸດທະສາດພັດທະນາວຽກງານກຳມະບານລາວ 10ປີ 2016-2025 ແລະ ວິໄສທັດ ຮອດປີ 2030 ແລະ ແຜນຍຸດທະສາດພັດທະນາວຽກງານກຳມະບານລາວ 5ປີ ຄັ້ງທີ III ປີ 2016-2020.